# SKAPERVERKET

MÅL: Konfirmantene skal bli bevisste på at Guds skaperaktivitet skjer over alt, at den skjer fremdeles og at de er Guds medskapere. At de skal kjenne på takknemlighet for livet.

METODE: presentasjon, samtale, måltid

DU TRENGER: Agapemåltid-liturgi, mat (enkel salat) + vann og brød,

FORBEREDELSER: Salat. Be konfirmantene om å ta med seg forskjellige ingredienser til måltidet og lag salaten sammen, som en del av LIV-delen. Salaten kan også lages i forkant av samlingen. Pådekking av bordet kan også være en del av LIV-delen.
Program. Inviter en gjest som forteller om Guds inngripen i sitt liv.

RESURSSER: [www.gronnkirke.no](http://www.gronnkirke.no); www.kui.no.

## LIV

MÅL: At konfirmantene får oppleve at Guds skapelse er konkret

METODE: samtale, forberede måltidet

INTRODUKSJON: Hent fram aktuelle tema fra timene «Gud som skaper» og «Skapt i Guds bilde». Snakk sammen om skaperverket – som skapes på nytt hver dag.

Les fra «Skaperverket» s. 43 i konfirmantbibelen.

SAMTALE: Har en agurk noe med Gud å gjøre?

* Hva har en agurk med Gud å gjøre?
* Hva liker du best i skaperverket?
* Hva er det som stadig blir skapt på nytt her hos oss?
* Hva tenker dere om at Gud gir liv til alt? Hva betyr det for dere?
* Jorden er full av Guds herlighet (Jesaja 6,3). – Hva er Guds herlighet? Blomster, trær, maur, elefanter, stjerner, mennesker …
* Hvor kan vi se Guds herlighet her hos oss?
* Les Salme 104,1−16, 24−35 og la konfirmantene streke under versene i sin bibel.
* Hva kan vi være takknemlige for?

AKTIVITET: Bruk tid på å lage måltid sammen.

## TEKST/INVITASJON

MÅL: oppleve måltidsfelleskap, refleksjon over det bibelske perspektivet på fellesskap

AGAPEMÅLTID: Agapemåltid/ kjærlighetsmåltid har bakgrunn i skriftsteder som Apg 2,46, Rom 12,4−13; 20 og Hebr 13,2. Men bakgrunnen er også den aktuelle situasjonen, hvor mange grupper innen de kristne trossamfunnene har vært på leting etter en ordning for et fellesskapsmåltid. Denne ordningen for økumenisk agapemåltid ble utarbeidet i 1995 av et utvalg i Norges Kristne Råd, og er del av heftet ["Økumeniske gudstjenester"](http://www.norkr.no/NEW/index.cfm?id=358621), <http://www.norkr.no/NEW/index.cfm?id=358621>.

Agapemåltid kan hovedsakelig feires på to måter:

* Måltidet kan ha en svært enkel ramme og legge vekt på symbolhandlingen. Et slikt "måltid" består vesentlig av brød og vann, alternativt druer eller annen frukt. En slik samling vil ha et botspreg, knyttet for eksempel til fastetiden eller til smerten over at ikke alle ennå kan feire nattverdens enhet i Kristus.
* Den andre måten er å knytte feiringen til et vanlig måltid. Dette kan gjerne være enkelt, men det kan også være et festmåltid. Overdådighet og forskjellsbehandling må ikke forekomme. Grunnelementene, brød og vann, gis en tydelig plass, slik at det finnes brød og et glass vann ved hver oppdekning.

Det kan tenkes alle varianter mellom disse to måter å feire et agapemåltid på, men det er alternativ b) vi vil gi veiledning om. I alle tilfelle er det et poeng at man skiller agapemåltidet fra nattverdsmåltidet. Et agapemåltid kan være en selvstendig samling, men kan også holdes i forlengelsen av en gudstjeneste. Agapemåltidet kan holdes i et menighetslokale, i hjemmet eller i et annet høvelig lokale.

Agapemåltidet bør ha en fast struktur og stå i enhetens tegn. Selve måltidet skal preges av fest og glede. Takknemligheten for Guds gaver må stå i fokus. Det samme gjør fellesskapet og enheten i Kristus.

1. VELKOMMEN

2. SANG

3. BØNN
Gode himmelske Far, du som har gitt navn til alt i himmel og på jord,
vi lover og priser ditt hellige navn, du som samler oss som dine barn til måltid og fellesskap.
Takk for at du i din Sønn Jesus Kristus har gitt oss frelse og et nytt fellesskap
med deg og med hverandre. La oss stå rotfestet og grunnfestet i kjærlighet,
så vi sammen kan bli i stand til å fatte bredden og lengden,
høyden og dybden i Kristi kjærlighet og få del i hele Guds fylde. Amen.

4. SKRIFTLESNING
*Tekster som kan brukes:*
1 Tim 6,6-12; 17-19
Sal 104,1-16; 24-35
Matt 6,25-34
Apg 2,42-47

5. ANDAKT

6. SANG

7. AGAPEBØNN
*Vann og brød løftes frem*
Herre Gud, alle tings opphav, du har skapt jorden og alt som fyller den.
Du lar himmelens skyer vanne jorden og kilder velle frem til glede for mennesker og dyr.
Slik fylles jorden med grøde som blir oss til velsignelse.
Vi priser ditt navn for måltidet du lar oss dele.
La det styrke fellesskapet mellom oss, deg til pris og ære.
La våre hjerter være åpne for alle,
så vi deler dine gaver med andre og ikke holder din velsignelse for oss selv.
Lovet være du gjennom alle slekter og i alle evigheter. Amen.

8. HERRENS BØNN

9. MÅLTID
*Det gis god tid til samtale og fellesskap.
Følgende bordbønn  foreslås:*
Det er en livets høytid å gå til dekket bord,
å samles om Guds gaver og skifte gode ord,
å nyte syn og duft og smak av det som jorden gir.
Gud unne oss at denne stund til gavn og glede blir. Amen.

10. HILSENER, VITNESBYRD OG/ELLER FORBØNN
Vi foreslår at dere inviterer «Dagens gjest» som forteller om Guds inngripen i sitt liv, og erfaringer med det kristne fellesskapet som en viktig del av å leve i den kristne tro. Konfirmantene kan godt få stille spørsmål etter fortellingen.

11. SANG

12. AVSLUTNING
Den aronittiske velsignelsen, 4 Mos 6,24−26